《阙题》
明代·刘克平

兰桡飞渡浈江月，紫阁摇空石突兀。海日初生山雾开，乘兴因之讨奇绝。

孤高宝刹霾云端，古木蒙茸山势盘。禺阳截竹吹管去，灵宫何意留其间。

仙之人兮时税驾，我岂后兮今跻攀。碧天无际真人想，顿忘身谪向人寰。

江入大空深不测，缘知独有蛟龙蟠。老衲看成精舍石，白泡汇作清溪潭。

榛甃舍利金轮灭，韦氏园林花树残。犀沉谁为留金锁，猿去何知解玉环。

以兹振衣不厌高，翩翩直上凌层峦。青天咳唾堕珠玉，白昼红颜生羽翰。

千层山色沉江底，九点芳烟暗碧湾。二仪低悬槛外海，百粤势拊寺前山。

烟霞幻变人间世，云雾湿压清昼寒。便欲举杯酬二字，何当同跨双飞鸾。

凭高远豁万里目，朗诵淮南一破颜。大都无际沧波上，惟有群飞鸥鹭閒。

作者简介：刘克平，字道子。番禺人，从化籍。格幼子。明神宗万历间诸生。工诗古文辞，善六书花卉。后以兵宪李公聘修《石室志》，溽暑中感疾卒。年三十七。清雍正《从化县新志》卷三、清道光《广东通志》卷二八○有传。